汤显祖
三十七
我辰建辛酉，肃皇岁庚戌。
初生手有文，清羸故多疾。
自脱尊慈腹，展转太母膝。
剪角书上口，过目了可帙。
家君有明教，太父能阴骘。
童子诸生中，俊气万人一。
弱冠精华开，上路风云出。
留名佳丽城，希心游侠窟。
历落在世事，慷慨趋王术。
神州虽大局，数着亦可毕。
了此足高谢，别有烟霞质。
何悟星岁迟，去此春华疾。
陪畿非要津，奉常稍中秩。
几时六百石，吾生三十七。
壮心若流水，幽意似秋日。
兴至期上书，媒劳中阁笔。
常恐古人先，乃与今人匹。